PST kartla nordmenns flyreiser – får skarp kritikk fra EOS-utvalget
– Vi mener innhentingen har vært – og er – ulovlig. Utvalget kritiserer også PST for tjenestens håndtering av saken, skriver utvalgets leder Svein Grønnern i en pressemelding torsdag formiddag. EOS-utvalget er Stortingets kontrollutvalg for de hemmelige tjenestene. Nå har utvalget oversendt det de kaller en særskilt melding til Stortinget om denne saken. les ogsåGjennom Norwegians bookingsystem har PST hatt tilgang til navn, tidspunkt for bestillingen, tidspunkt for reisen, reisemål til og fra, betaling og kredittkortnummer med de 6 første og 4 siste sifrene. I tillegg har systemet hatt informasjon om e-postadresse, telefonnummer, bookingnummer og opplysninger om eventuelle andre personer på samme booking/felles billettbestilling. Disse opplysningene var ifølge PST tilgjengelig 18 måneder tilbake i tid, og tre måneder frem i tid, altså til sammen i nesten to år.Utvalget oppsummerer saken i fire punkter i pressemeldingen: * PST har gjennom Norwegians bookingsystem urettmessig skaffet seg tilgang til store mengder opplysninger om norske og utenlandske passasjerer på nasjonale og internasjonale ruter. En slik tilgang har PST ikke hatt hjemmelsgrunnlag for. * PST har fått åtte andre flyselskaper til rutinemessig å sende passasjerlister til tjenesten. Denne rutinemessige innhentingen er ulovlig. Opplysningene har også blitt oppbevart i flere måneder. Dette har omfattet opplysninger om anslagsvis 1 million reisende årlig – både norske og utenlandske statsborgere. * PST har videreført praksisen med å hente inn opplysninger om norske flypassasjerers utenlandsreiser, også etter at utvalget i 2014 kritiserte tjenesten i én konkret sak for ikke å ha lovhjemmel for slik innhenting. * PST har ikke hatt tilstrekkelig internkontroll og dokumentasjon av egen innhentingsvirksomhet.Politiets sikkerhetstjeneste (PST) sier at de er uenig med EOS-utvalget om innhenting av flypassasjerinformasjon. De har nå avsluttet praksisen, skriver NTB. – Det har vært uenighet mellom utvalget og PST vedrørende om dette har vært tilstrekkelig rettslig grunnlag, skriver PST-sjef Hans Sverre Sjøvold i en uttalelse på tjenestens nettside. – EOS-utvalget har nå konkludert med at innhentingen ikke har hatt nødvendig rettslig grunnlag. PST har som følge av kritikken umiddelbart avsluttet den kritiserte praksisen, skriver han. les ogsåPST har igangsatt et arbeid med revidering av praksis og rutiner for å sikre korrekt innhenting og behandling av passasjerlister, skriver PST i en pressemelding. Videre står det: – PST tar kritikken i meldingen meget alvorlig. Tjenesten skal forvalte det ansvar tjenesten er gitt innenfor gjeldende legale rammer. PST erkjenner også at det er grunnlag for kritikk av vår manglende interne kontroll og oppfølging i saken. PST har et behov for denne type opplysninger for å forhindre terror og annen alvorlig kriminalitet, men tilgang, lagring og bruk skal selvsagt skje innenfor de legale rammer tjenesten er gitt.VG møter Svein Grønnern, leder i EOS-utvalget, etter en orientering om den ulovlige kartleggingen av flyreiser. – Hva gjør denne saken spesielt alvorlig? – Det er omfanget av den. Det kan være mange argumenter for at en hemmelig tjeneste skal ha opplysninger om våre liv, men de må ha helt klare lovhjemler for den virksomheten. Det er også alvorlig, fordi PST ikke kan fremlegge dokumentasjon på hvordan de har arbeidet med passasjerlistene, og har ikke gitt oss fyldige forklaringer på hvordan de har skaffet seg tilgang til Norwegians bookingsystem, sier Grønnern til VG. – Hva har Norwegian selv sagt i denne saken? – Da vi henvendte oss til Norwegian med opplysninger om at PST hadde tilgang til deres bookingsystemer, tok de umiddelbart intiaitiv til å stanse dette. Norwegian sendte også avviksmelding til Datatilsynet. EOS-utvalget har ikke oversikt over hva opplysningene som PST har innhentet er blitt brukt til, men de har registrert at de har blitt lagret i flere måneder. – Hvis PST ikke har brukt disse opplysningene, er det farlig at de sitter på informasjonen da? – Det er klare regler for behandling av personopplysninger. Selv om man ikke bruker opplysninger, betyr ikke det at man har anledning til å samle og lagre opplysninger uten videre. – PST har som følge av kritikken umiddelbart avsluttet praksisen. Er dere fornøyd med deres behandling av saken? – Den siste opplysningen er vi i hvert fall tilfreds med.EOS-utvalget mener at Innsamling og oppbevaring av flypassasjeropplysninger bryter med retten til privatliv som er hjemlet i EMK, den europeiske menneskerettskonvensjonen. Utvalget mener at dette er et inngrep i grunnleggende rettigheter med «et vern som kun kan fravikes i form av en klar hjemmel i lov». EOS-utvalget skriver i pressemeldingen at utvalget har stilt flere spørsmål til PST som er blitt stående ubesvart. – PST har også gitt svar til utvalget som har vist seg å inneholde feil. PSTs håndtering av saken har skjerpet utvalgets kritikk, skriver EOS-utvalget. Tjenesten informerte først om at søketilgangen var begrenset til flyginger til og fra Norge. Dette viste seg å være feil, og begrensningene var noe tjenesten opplyste at de hadde pålagt seg selv. EOS-utvalget skriver at utskrifter av de søkene som PST hadde gjort hos Norwegian, viste at tjenesten uansett ikke hadde fulgt sin selvpålagte begrensing.Men i stedet for å stanse praksisen, utarbeidet PST en intern rutine som EOS-utvalget fikk tilgang til i februar i år, der det fremgår at opplysningene fortsatt skal samles inn. I september 2019 uttalte PST så til utvalget at hjemmelsgrunnlaget for innhentingen er uklart. Utvalget slår ned på dette, og hevdet at PST må avslutte en praksis som de selv også mener ikke er innenfor regelverket. Norwegian har skrevet til utvalget at opplysningene i utgangspunktet lagres i fem år. Ifølge Norwegian har hyppigheten av PSTs pålogginger vært fra flere ganger daglig, til én gang i uken. Søkene har ifølge PST blitt utført på bakgrunn av forespørsler fra PST sentralt eller etter tips fra grensekontrollen. Norwegian vil ikke kommentere saken. – Konklusjonen fra EOS er tydelig. Vi har ingen ytterligere kommentarer i denne saken, sier pressekontakt Tonje Næss i Norwegian til NTB.
EOS-utvalget mener PST samlet inn opplysninger om passasjerer ulovlig.